ব্যাঙ্কের লকার থেকে উধাও ৯ লক্ষ টাকার গয়না!
এমনই অভিযোগ উঠেছে এক রাষ্ট্রায়ত্ত ব্যাঙ্কের কেষ্টপুর শাখার বিরুদ্ধে। কেষ্টপুরের বাসিন্দা কুহেলি হাজরা নামে এক মহিলা আইনজীবী বাগুইআটি থানায় এ বিষয়ে লিখিত অভিযোগ দায়ের করেছেন। তাঁর অভিযোগ, ব্যাঙ্কের লকার থেকেই খোয়া গিয়েছে গয়না। যদিও আইনজীবীর অভিযোগ মানতে রাজি নন ব্যাঙ্ক কর্তৃপক্ষ। তাঁদের দাবি, কুহেলি মিথ্যে দোষারোপ করছেন।
কুহেলির দাবি, গোলাপী রং-এর যে বাক্সে গয়নাগুলি রাখা ছিল সেটিও লকার থেকে উধাও হয়ে গিয়েছে। তবে কিছু গয়না লকারে এখনও রয়েছে বলেও জানান তিনি। কুহেলি বলেন, ‘‘পুজোর সময় ব্যাঙ্কে গিয়ে কিছু গয়না তুলেছিলাম। বাক্সে বাকি গয়নাগুলি রাখা ছিল। ৪ অক্টোবর ফের ব্যাঙ্কে গিয়ে লকার খুলতেই দেখি গয়নার বাক্স উধাও।’’
কী কী গয়না খোয়া গিয়েছে তার একটি তালিকাও কুহেলি জমা দিয়েছেন পুলিশের কাছে। দেখা করেছেন বিধাননগর কমিশনারেটের গোয়েন্দা দফতরেও। এমনকী মুখ্যমন্ত্রী মমতা বন্দ্যোপাধ্যায়ের দফতরেও গিয়েছিলেন তিনি। সেখান থেকে বাগুইআটি থানাকে গয়না উধাওয়ের ‘ঘটনা’টি গুরুত্ব দিয়ে দেখতে বলা হয়েছে বলে দাবি কুহেলির।
ব্যাঙ্কের লকার দু’টি চাবি দিয়ে খোলে। একটি থাকে ব্যাঙ্কের কাছে। অন্যটি থাকে গ্রাহকের কাছে। ফলে অভিযোগ শুনে বিস্মিত পুলিশও। যদিও গয়না উধাও হওয়ার অভিযোগ মানতে রাজি নয় ওই রাষ্ট্রায়ত্ত ব্যাঙ্ক।
ব্যাঙ্কের এক উচ্চপদস্থ আধিকারিকের কথায়, ‘‘এটা কখনও সম্ভব নয়। উনি মিথ্যে বলছেন।’’ উল্লেখ্য লকার রুমে সিসিটিভি ক্যামেরা থাকে না। ভল্টের বাইরের জায়গা পর্যন্ত সিসিটিভি’র নজরদারি চলে। তাই ভল্টের ঘরের ভিতরে কী হয়েছে তা বোঝার কোনও উপায় নেই পুলিশের। তবুও ব্যাঙ্কের সিসিটিভি ফুটেজ খতিয়ে দেখতে চান তদন্তকারীরা।